6/12-2015.

**JAKOB RYPDAL TIL MINNE**

Å heite Jakob Rypdal var ikkje utan vidare nokon spøk. Og mange hadde heitt Jakob Rypdal før han, også i hans eiga slekt. Og ei tid var det samtidig ein som heitte Gamle-Jakob, Oslo-Jakob og så kom Tresteg-Jakob. Alle tre kom frå det same huset. Men det var også andre som heitte Jakob Rypdal.

 Og folk som er frå Skeidsvoll, er nærmast forplikta til å følgje i Bjørnson sine fotefar, han som sa at: **Takt**, **takt**, **pass** **på** **takten**, **den** **er** **meir** **enn** **halve** **makten**. Og nesten all sin dag var Jakob Rypdal, som døydde 6. desember 2015, langt bortimot 90 år gammal, musikkinteressert, i samsvar med slekta og miljøet sine tradisjonar. Mange gonger fekk han også sjansen til å halde takta, på det norske landslaget, mens **nasjonalsongen**, skrive av ein romsdaling, vart spela med tung-lett-takt. For seksti-sytti år sidan tviler eg på at dei fleste på landsbygda visste kva ferie var. Og aller minst bønder! Men enkelte fekk sjansen til å komme ut. Ein av dei var Jakob Rypdal, som konkurrerte på idrettsnivå i mange land – og til og med **bak** **jernteppet**. Eit teppe som for dei fleste var nokså ugjennomtrengeleg.

 I sine beste idrettsår konkurrerte Jakob Rypdal i **Nederland**, **Frankrike**, **Aust-Tyskland**, **Danmark**, i **Hellas**, i **Jugoslavia**, i **Ungarn**, i **Polen**, i **Romania** og på **Island**, men først seinare kom han til **Sverige**, **Finland**, **England**, **Austerrike**, **Italia**, **Japan**, **Sør**-**Afrika**, **USA** og **Australia**. Og han er den mest bereiste tregsteghoppar Noreg nokon gong har hatt. Og han hadde mang ei historie å fortelje om det han hadde opplevd. Ein gong i Jugoslavia hadde den sjåføren som skulle køyre den norske troppen til landskamparenaen sovna, slik at han ikkje møtte opp då det var meininga at bussen skulle gå. Då gjorde den dåverande **banerekordhalderen** **på** **1500** m på Tresfjord stadion kort prosess. Han var olympisk meister på ski, og han la merke til at sjåføren hadde sett frå seg nøkkelen i bussen. Og så gjekk det lynfort gjennom gatene i Sarajevo by, med ein mann frå **Trysil** som vikarierande sjåfør.

 Og sjølv om **Hallgeir** **Brenden** kunne konstatere at det flaug ei og anna høne både til venstre og høgre undervegs, slo han fast at det ikkje gjekk noko høneliv til spele. Og både han Rypdal og han Kjersem kunne som passasjerar konstatere at så var tilfelle.

 Når Rypdal hoppa tresteg, hadde han eit nærmast pinleg nøyaktig tilløp, og som regel **trefte** han **planken** på ein prikk, men når han enkelte gonger hoppa daudt, var det oftast berre på håret. Nei, då var det verre med **ein** **isfjording** som var bortimot 10 år eldre enn Rypdal, som også prøvde å vere pinleg nøyaktig. Men han investerte ikkje i noko målband, men nøgde seg med ei snor med ei rekkje lappar på. Ved VM i USA fløkte alt seg saman, og isfjordingen sprang ei rekkje tilløp – snart med korte steg, snart med lange og var ikkje i nærleiken av planken. Rett før konkurransen starta, gjorde Rypdal kort prosess, målte opp eit tilløp til vedkommande og gav han beskjed om kva isfjordingen skulle gjere. Og han trefte planken på ein prikk, og fekk ei god plassering.

 Ein gong var han Jakob også med i ein bil då den same isfjordingen, ein drosjesjåfør, tok ein **u-sving** i ein einvegskøyrd tunnel i Paavo Nurmi sin fødestad, eller i **Åbo**. Ein gong isfjording alltid isfjording. Han som tok svingen var son til ein kongepokalvinnar, og han hoppa til og med i Holmenkollen.

Men ein gong, pluss ein gong i tillegg, mista Rypdal kongepokalen berre på håret. Han var norsk meister, i **Trondheim** (1953), i **Sarpsborg** (1954), på **Bislett** (1955) og på **Krohnsminde** i Bergen (1957). Og han var individuell **vinnar** **fire** **gonger** på landslaget og var med på ei rekkje lagsigrar.

 I 1952 var Rypdal nr. 1 på den norske årsoversikta før OL, men han som var nr. 2, vart send til leikane og vart nr. 5 i finalen. Seks år seinare var Rypdal EM-deltakar på Stockholm stadion. Og før han var det av romsdalingar berre Otto Berg og Jakob Kjersem som hadde **bragdmerket** for stor innsats ved NM og landskampar.

 Som gammal kar vart Jakob Rypdal verdsmeister i den største symbolbyen i norsk friidrett, eller i **Melbourne**, etter Danielsen sin bravadar i 1956. Men 31 år seinare greidde Rypdal seg mykje betre enn Danielsen, i den byen der Ernst Larsen i si tid hadde vore så strålande fornøgd over sin jaktferdigheiter etter at han hadde skote ein **kenguru**. Men gleda vart kortvarig då det viste seg at det dyret han hadde skote, var naboen sin tamme kenguru. No kom nok også Ernst **Larsen** som veteran til å springe hinder, og då gjekk han på hovudet ned **i vassgrava**. Men som veteran greidde Rypdal det både Danielsen og Larsen ikkje greidde, å kome heim med ein gullmedalje ved VM. Og Ernst Larsen skulle komme til å dø på omtrent akkurat same tid som Jakob – og begge var så å seie like gamle. Men Rypdal var ikkje vegetarianar slik som trønderen Ernst Larsen og slik som ein salig Jakob også gong var, kondisjonssterke Springar-Jakob, eller Jakob Kjersem.

 For sin del vart Jakob Rypdal på veterannivå også verdsmeister i **Gateshead**, og EM-tittel sikra han seg i **Brighton, Budapest, Malmø** og **Jyväskylä**, eller Matti Nykänen sin heimby. Men Rypdal dyrka ikkje Baccus og skapte aldri noko finske problem, men klubbmester i skihopping var han fleire gonger i Tresfjord IL.

 Og som den gode bonde Rypdal var, likte han seg dårleg når ein brukte staten for å undertrykke staten. Riket skulle styrast med **lov** og **rett**, og når folk med makt manipulerte og **saboterte** **demokratiet,** var han ikkje i sitt ess. Når han som friidrettsdommar utøvde sin praksis, var han strengt rettferdig. Han godtok – som NM-dommar – ikkje spydkast, som ikkje landa på spissen. Slik var reglane, og då såg han ingen formidlande omstendigheiter. Han praktiserte altså ikkje reglane som ved eit KM i Oslo rundt 1970, der ein også godkjende kast som landa på bakenden. Nei, rett skulle vere rett! Og Rypdal var ein logikar av rang, og **svært** **begava** og også ein meister til å uttrykke seg – like mykje skriftleg som munnleg. Og så var han så vidt eg kunne sjå ved si full åndskraft heilt til det siste, men fysisk møtte han dei siste åra veggen. Han vart meir og meir krumbøygd, og måtte ta seg mange – og stadige fleire pausar - når han gjekk. Men når han det siste året fekk store smerter i det eine beinet, som til dels måtte amputerast, var det klart at det gjekk mot slutten. Men så vart han då også over 89 år gammal, altså like gammal som han Kruska-Larsen, eller hinderløparen Ernst Larsen, og var ein spreking mesteparten av si levetid. Derfor heldt han også ut som bonde lenge etter at han nådde pensjonsalder. Og han visste kva arbeid var og arbeidde effektivt med plan og framdrift. Derfor laga han også i si tid **eigne** **anlegg** der han trena, først bak løa og så ved elva. Dermed hadde han så gode forhold som ein kunne få for si tid.

 Men for sin del sprang vel neppe Jakob så fort som den slektningen som sprang 100 m på rundt 12,0, og som undervegs måtte stoppe for å knyte skoreima!

 Fred over eit langt liv for Rypdal, med mykje førsteklasses friidrett og iherdig arbeid som ber suset frå historia i seg, i og med at plassen der han budde, heitte Skeidsvoll, der det då i gammal tid sikkert hadde gått føre seg hestekonkurransar.

 **Stort å sigre, størst den edle kappestrid!** som slagordet for Tresfjordsleikane heitte!